Die sleutel tot sukses | BrandSmit.NET
Om goed te voel oor jouself, is om gemotiveerd te wees. Om gemotiveerd te wees, is om aktief te wees. Om aktief te wees, stimuleer ambisie. En as ambisie gestimuleer word, word dinge bereik.
Geld is nie die enigste maatstaf vir sukses nie. Daar is persoonlike ontwikkeling, die manier hoe jy kyk na die wêreld om jou, hoe jy kyk na jouself en na jou verhouding met die wêreld, en om dan te oorweeg waartoe jy in staat is, en hoe jy hierdie potensiaal kan realiseer. In terme hiervan is my tyd in Korea sover 'n groot sukses gewees.
Donderdag 18 Desember 1997
Kriteria vir 'n plan: mobiliteit, omgewing, skuld, maar die belangrikste van alles – selfvertroue. Selfvertroue is alles. Sonder selfvertroue slaan ek toe. Sonder selfvertroue raak my bene lam … raak ek traag en lusteloos.
Ek het nodig om aan die gang te bly. Ek het 'n idee nodig om aan te glo. Ek moet altyd werk aan iets, sodat dit my selfvertroue lewendig kan hou.
As ek selfvertroue het, dan lééf ek, dan doen ek dinge, dan's ek in staat daartoe om vorentoe te beweeg. Sodra my geloof in iets kwyn, slaan ek neer soos 'n voël wat deur die vlerk geskiet is.
Wat ook 'n groot probleem is, is dat geld en selfvertroue hand-aan-hand gaan met my. Om geld te hê, is om keuses te kan uitoefen. En om iets te wíl doen plus om dit te kán doen, is gelyk aan selfvertroue. Om iets te wíl doen plus om dit nie te kán doen nie omdat jy nie geld het nie, is gelyk aan selfvertroue wat neus eerste grond toe duik. Dis 'n eenvoudige berekening.